ສກຂ ຫຼວງພະບາງ ສະເໜີໂຄງການສ້າງຫຼັກສູດທ້ອງຖິ່ນກ່ຽວກັບ “ ການອະນຸລັກຮັກສາມໍລະດົກໂລກສຳລັບນະຄອນ-ຫຼວງພະບາງ ”.
ເມື່ອວັນທີ30 ພຶດສະພາ 2022 ທີ່ພະແນກສຶກສາທິການ ແລະກິລາ ແຂວງຫຼວງພະບາງ ກອງປະຊຸມສະ ເໜີໂຄງການສ້າງຫຼັກສູດທ້ອງຖິ່ນກ່ຽວກັບ “ ການອະນຸລັກຮັກສາມໍລະດົກໂລກສຳລັບນະຄອນ-ຫຼວງພະບາງ ”ໂດຍການເປັນປະທານຂອງທ່ານ ປອ ວົງເພັດ ອຸດົມລິດ ກຳມະການພັກແຂວງ ຫົວໜ້າ ພະແນກສຶກສາທິການ ແລະກິລາແຂວງ, ທ່ານ ສີສະຫວາດ ຍີ່ລັດໄຈ ຮອງຫົວໜ້າພະແນກຖະແຫຼງຂ່າວ-ວັທະນະທຳ ແລະ ທ່ອງທ່ຽວແຂວງ, ມີຫົວໜ້າຫ້ອງການມໍລະດົກ, ຮອງຫົວຫນ້າພະແນກສຶກສາທີການ ແລະກິລາ, ຫົວໜ້າ, ຮອງຫົວໜ້າຂະແໜງການສຶກສາທີ່ກ່ຽວຂ້ອງ, ຄູປະສົບການທີ່ຂຽນຫຼັກສູດເຂົ້າຮ່ວມ.
ໃນກອງປະຊຸມຜູ້ເຂົ້າຮ່ວມໄດ້ຮັບຟັງການຜ່ານບົດສະເໜີໂຄງການຫຼັກສູດທ້ອງຖິ່ນກ່ຽວກັບ “ ການອະນຸລັກຮັກສາມໍລະດົກໂລກສຳລັບນະຄອນ-ຫຼວງພະບາງ ” ເຊິ່ງໂຄງການນີ້ມີຈຸດປະສົງ ເພື່ອເປັນການເກັບກຳຂໍ້ມູນ ແລະເອກະສານຕ່າງໆທີ່ກ່ຽວຂ້ອງກັບນະຄອນຫຼວງພະບາງໄວ້ໃຫ້ຮຸ່ນຫຼັງໄດ້ສຶກສາຄົ້ນຄວ້າ, ທັງເປັນການຮັກສາຮີດຄອງປະເພນີອັນດີງາມຂອງຊາດເວົ້າລວມ ເວົ້າສະເພາະກໍຄືຂອງຊາວນະຄອນຫຼວງພະບາງໃຫ້ຍືນຍົງຕະຫຼອດໄປ.ພ້ອມທັງເປັນການປູກຈິດສຳນຶກໃຫ້ຄູ ແລະ ນັກຮຽນຮູ້ຈັກຮັກບ້ານເກີດເມືອງນອນຂອງຕົນເອງ ແລະຮູ້ວິທີການຈັດຕັ້ງປະຕິບັດຮີດຄອງປະເພນີຕ່າງໆຢ່າງຖືກຕ້ອງ ແລະມີເຫດມີຜົນ. ຜົນທີ່ໄດ້ຮັບຂອງໂຄງການກໍ່ຄື ຄູ ແລະ ນັກຮຽນໃນໂຮງຮຽນສາມັນສຶກສາ ທັງຊັ້ນປະຖົມ ແລະມັດທະຍົມຈະໄດ້ຮັບຮູ້ກ່ຽວກັບປະຫວັດຄວາມເປັນມາຂອງນະຄອນຫຼວງພະບາງ, ວັດວາອາຮາມ, ວັດທະນະທຳດ້ານຕ່າງໆຂອງຊາວນະຄອນ ຫຼວງພະບາງ, ຄູ ແລະນັກຮຽນຈະເກີດມີຄວາມຮັກ ແລະຫວງແຫນວັດທະນະທໍາ ແລະຮີດຄອງປະເພນີອັນດີງາມຂອງບ້ານເກີດເມືອງນອນຕົນເອງ ແລະ ສະໝັກໃຈທີ່ຈະປະຕິບັດສິ່ງທີ່ດີງາມນີ້ໃຫ້ສືບທອດຕໍ່ໆໄປ.
ພ້ອມນີ້ຍັງໄດ້ຮັບຟັງຮູບແບບ ແລະວິທີການຂຽນຫຼັກສູດ ຕາມຄູ່ມືຂອງກະຊວງສຶກສາ, ໂຄງຮ່າງຫຼັກສຸດ ແຕ່ລະຊັ້ນເລີ່ມຈາກ ປ3-ປ5 ແບະມ1-ມ5, ເຊິ່ງນັກຮຽນຈະໄດ້ຮຽນຮູ້ຮິດຄອງປະເພນີອັນດີງາມຂອງຊາວຫຼວງພະບາງ, ການປາກເວົ້າ, ການນຸ່ງຖື, ອາຫານການກິນ, ວິທີການປົດປັກຮັກສາມໍລະດົກ ແລະອື່ນໆ. ພາຍຫຼັງສຳເລັດການຂຽນຫຼັກສູດຈະໄດ້ມີການທົດລອງສອນ ຊັ້ນປະຖົມໃນສົກຮຽນທີ່ຈະມາເຖິງນີ້.